چنانچہ ایک دن کسی کو اطلاع دیے بغیر مغرب وعشا کے درمیان آنحضرت ﷺ کی خدمت میں حاضر ہوئے،اس وقت آپ نماز میں مشغول تھے ، اس سے فارغ ہونے کے بعد ان کو دیکھا ، پوچھا کیسے آئے ہو ، عرض کیا حلقہ بگوش ہونے آیا ہوں،جو خدمت میرے قابل ہو اس کے لیے حاضر ہوں،فرمایا اگر ان قبائل( احزاب کا اجتماع ) کو کسی طرح ہٹا سکتے ہو تو ہٹانے کی کوشش کرو ، گو عرب کے ٹڈی دل قبائل کا منتشر کرنا آسان نہ تھا،اس لیے نعیم نے ان میں پھوٹ ڈلوا دی ، پہلے بنوقریظہ کے پاس گئے اور کہا قریش اور غطفان کا کوئی اعتبار نہیں،اگر موقع ملا تو وہ مسلمانوں سے لڑیں گے ورنہ واپس چلے جائیں گے،تم لوگوں کو ہمیشہ مسلمانوں کے ساتھ رہنا ہے،اس لیے تم درمیان میں پڑکر خواہ مخواہ کیوں جھگڑا خریدتے ہو ، اگر تم کو قریش کا ساتھ ہی دینا ہے تو ان کے کچھ آدمی ضمانت کے طوپر اپنے یہاں رکھ لو کہ وہ کسی قسم کی بد عہدی نہ کرسکیں ، ان لوگوں نے یہ مشورہ قبول کیا ، اس کے بعد ابوسفیان کے پاس گئے اورکہا قریظہ مسلمانوں کے ساتھ کشیدگی پر بہت نادم ہیں اوران سے از سر نو تعلقات خوشگوار بنانا چاہتے ہیں؛چنانچہ انھوں نے محمد ﷺ کے پاس کہلا بھیجا ہے کہ ہم قریش اور غطفان کے ستر آدمی عنقریب تمھارے پاس بھیجیں گے ، تم ان کی گردن اڑاکر اپنا بدلہ لینا اوران دونوں کے ہٹانے میں بھی ہم تمھارے معاون و مددگار رہیں گے،اس لیے میرا دوستانہ مشورہ ہے کہ تم ان کے دام فریب میں نہ آؤ اگر وہ ضمانت وغیرہ میں کچھ آدمی مانگیں تو ہر گز نہ دو ، اس کے بعد اپنے قبیلہ غطفان کو بھی یہی مشوردیا ، یہ خود اس قبیلہ کے آدمی تھے،اس لیے سب نے متفقہ ان کی تائید کی ۔
Entity: نعیم — Type: /person